Predkladacia správa

Vláda Slovenskej republiky prijala dňa 18. decembra 2002 uznesenie č. 1381 k návrhu Plánu práce vlády SR na rok 2003, z ktorého časti C.1. vyplýva pre ministra hospodárstva úloha predložiť na rokovanie vlády materiál Národná stratégia podpory prílevu zahraničných investícií.

Ako plnenie tejto úlohy Ministerstvo hospodárstva SR predložilo na rokovanie vlády materiál Upravené nové znenie 2 - Národná stratégia podpory investícií. Dôvodom zmeny názvu bolo, že pri podpore investovania nerozlišujeme pri použití rozpočtových prostriedkov medzi domácimi a zahraničnými investormi. 

Upravené nové znenie 2 - Národná stratégia podpory investícií bola výsledkom dlhodobej analytickej činnosti MH SR a jeho komunikácie s expertnými útvarmi OECD, UNCTAD a FIAS. Pri formulovaní cieľov a odporúčaní zohrala dôležitú úlohu misia expertov EÚ v SR v roku 2002 financovaná z Phare, ktorí okrem poskytnutia svojich vlastných dlhoročných medzinárodných odborných poznatkov a skúseností využili aj metódu štruktúrovaných rozhovorov s takmer 120 predstaviteľmi súkromného i verejného sektora pôsobiacimi v oblasti strategických investícií (SI) v SR.

V rámci tohto materiálu bolo konštatované, že na trhu priamych zahraničných investícií (PZI), ktoré sú indikátorom etablovania sa strategických investícií v skúmanom regióne krajín str. a vých. Európy (KSVE) zaujíma SR za celé skúmané obdobie rokov 1995-2002 celkovo slabšiu pozíciu, najmä z hľadiska dvoch najdôležitejších ukazovateľov, a to stavu PZI na obyvateľa a podielu krajiny na celkovom stave PZI v regióne vybraných KSVE vzhľadom k podielu danej krajiny na celkovom počte obyvateľstva. Povzbudivé sú rastové tendencie SR v oboch ukazovateľoch, tie však majú nižšie tempo ako najúspešnejšia krajina, ktorou je Česko, ktoré v súčasnosti dosahuje viac ako dvojnásobne vyššiu hodnotu stavu PZI na obyvateľa a štvornásobne vyššiu hodnotu podielu na celkovom stave PZI v regióne vybraných KSVE.

Výrazným povzbudením psychologického naladenia súkromného i štátneho sektora je rozhodnutie automobilky PSA investovať v SR, ktoré je výsledkom intenzívnych podporných činností na strane SR, vykonávaných najmä v priebehu roka 2002. 

Pri zohľadnení výsledkov týchto analýz a skutočnosti, že vývoj na trhu PZI v KSVE sa v poslednej dobe presúva do dimenzie konkurenčného boja o investície na zelenej lúke, je možné predpokladať výraznejšie zlepšenie pozície SR len za podmienky z aktualizovania systému podpory vytvárania strategických investícií v SR.

Významným impulzom pre podporu investovania je vládou schválená daňová a sociálna reforma, tieto reformy podstatne zlepšujú podnikateľské prostredie v SR, avšak v prostredí krajín V 4, kde sa jednotlivé krajiny predbiehajú v poskytovaní rôznych druhov štátnej pomoci pre strategických investorov je nevyhnutné zachovať aj investičné stimuly. Synergickým efektom z uskutočnenia daňových a sociálnych reforiem a poskytovania stimulov môže byť úspech ako dosiahlo Írsko. Investičné stimuly sú silným motivačným nástrojom, ktorý SR vzhľadom na nízku výkonnosť ekonomiky (HDP na obyvateľa dosahuje 48 % priemeru krajín EU) podobne ako okolité krajiny môže legálne poskytovať. Okolité krajiny to v plnej miere využívajú.

O úspešnosti politiky podpory investícií formou investičných stimulov sa môžeme presvedčiť na príklade Českej republiky. Od roku 2000 bolo v ČR formou investičných stimulov podporených 142 firiem, ktoré vytvoria celkom 44 441 nových pracovných príležitostí a generujú investície v celkovej výške 5,15 mld. USD. Výška podporených strategických investícií k celkovému prílevu PZI dosahuje až 22 %. V SR bolo formou investičných stimulov podporených podstatne nižší počet projektov a to formou memoránd podpísaných na úrovni zástupcov vlády SR a investorom, nie všetky prísľuby však boli splnené. Určitá časť strategických investícií bola, resp. je podporená mimo zákona o investičných stimulov, najvýznamnejšou je už spomínaná investícia PSA Trnava. 

Potreba prijatia účinnej Národnej stratégie podpory investícií vyplýva aj z toho, že priestor pre zvyšovanie stavu PZI v SR z privatizačného procesu je už takmer vyčerpaný. Je to dôležité konštatovanie, pretože prílev PZI v rokoch 2000 až 2002 bol dosahovaný predovšetkým z privatizácie, pričom v roku 2002 to bolo až 85 % z celkového prílevu investícií (najmä Slovenský plynárenský priemysel, a. s.).

Národná stratégia podpory investícií bola predložená na medzirezortné pripomienkové konanie a bola prerokovaná v RHSD a následne aj v Porade ekonomických ministrov konanej dňa 29. 9. 2003. Na tomto zasadnutí PEM rámcovo načrtla zásady pre prepracovanie návrhu s tým, že nový návrh prerokuje na svojom najbližšom rokovaní. Odporučila predkladateľovi Národnú stratégiu podpory investícií prepracovať najmä:
-	pri navrhovaní nástrojov podpory uplatniť zásady vyplývajúce z Lisabonskej stratégie a dôraz položiť na horizontálne nástroje podpory (bod 3.1. a Záver), 
-	v nadväznosti na definovanie strategickej investície a režimu jej podpory (časť 5), 
-	špeciálne stimuly umožniť len pre výnimočné investície strategického významu (časť 5), 
-	predložiť inventúru udelených prísľubov na poskytnutie investičných stimulov (bod 2.5.3. a tabuľka 2.5.3.), 
-	kvantifikovať odhad rozpočtových dôsledkov podpory investícií (bod 2.5.4.).

Vzhľadom na to, že analytické časti materiálu v prílohových častiach nie je potrebné prepracovávať,  v Upravenom novom znení 2 - Národnej stratégie podpory investícií sme sa zamerali len na prepracovanie a doplnenie hore uvedených doporučených námetov.

Takto dopracovaný materiál bol opätovne prerokovaný v PEM dňa 28. 11. 2003, ktorá zobrala na vedomie predložený návrh s pripomienkami a odporučila ho vláde SR prerokovať. Pripomienky z PEM sú v predkladanom materiáli zapracované

Upravené nové znenie 2 - Národná stratégia podpory investícií nemá dopad na štátny rozpočet v roku 2003 a požiadavky na rok 2004 boli už uplatnené v rozpočte kapitoly MH SR. Finančné požiadavky na nové strategické investície budú predkladané na rokovanie vlády a budú riešené individuálne. Požiadavky na podporu investícií na ďalšie roky budú uplatňované v súlade s termínom prípravy štátneho rozpočtu.